Document ID: 32015R0183

KOMISSION TÄYTÄNTÖÖNPANOASETUS (EU) 2015/183,
annettu 2 päivänä helmikuuta 2015,
tiettyjen tavaroiden luokittelusta yhdistettyyn nimikkeistöön annetun asetuksen (EY) N:o 635/2005 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Komission asetuksen (EY) N:o 635/2005 (2) nojalla luokiteltiin yhdistetyn nimikkeistön nimikkeeseen 1902 vähittäismyyntiä varten astiaan pakattu tuote, joka koostuu vehnäjauhoista valmistetuista esikypsytetyistä ja kuivatuista nuudeleista ja mausteista ja joka on valmis nautittavaksi sen jälkeen, kun siihen on lisätty kiehuvaa vettä. Tuotetta ei luokiteltu yhdistetyn nimikkeistön nimikkeeseen 2104, koska astiaan lisättävän veden määrä ei riitä keiton tai lihaliemen valmistamiseen, vaan se antaa tuotteelle nuudeliaterian ominaisuudet.
(2)
Komission täytäntöönpanoasetuksen (EU) N:o 767/2014 (3) nojalla luokiteltiin yhdistetyn nimikkeistön nimikkeeseen 1902 riittävän samankaltainen vähittäismyyntiin sarjana tarjottava tuote, jossa on kuivatuista esikeitetyistä nuudeleista muodostuva kappale, mausteita sisältävä pussi, ruokaöljyä sisältävä pussi ja kuivattuja kasviksia sisältävä pussi ja joka on valmis nautittavaksi sen jälkeen, kun siihen on lisätty kiehuvaa vettä. Tuotetta ei luokiteltu yhdistetyn nimikkeistön nimikkeeseen 2104, koska tuote on yhdistetyn nimikkeistön 3 yleisen tulkintasäännön b alakohdan mukainen vähittäismyyntiä varten pakattu sarja ja nuudelit antavat sarjalle sen olennaisen luonteen, sillä niiden osuus siitä on suurin.
(3)
Vaikka tuotteet on luokiteltu samalla tavalla, perusteet sille, miksi tuotteita ei luokiteltu yhdistetyn nimikkeistön nimikkeeseen 2104, ovat erilaiset. Ensimmäistä tuotetta koskevat perusteet tekevät luokittelun riippuvaiseksi tuotteeseen lisätyn veden määrästä, kun taas toista tuotetta koskevat perusteet riippuvat tuotteen sisältämästä nuudelimäärästä. Se, että lisätyn veden määrästä tehdään peruste tällaisten tuotteiden luokittelulle, saattaa kuitenkin johtaa niiden luokittelussa eroavaisuuksiin, jotka olisivat perusteettomia, kun otetaan huomioon, että molemmilla tuotteilla on samat objektiiviset ominaisuudet ja piirteet. Sen vuoksi ainoan sovellettavissa olevan perusteen tulisi olla tuotteen sisältämä nuudelimäärä.
(4)
Tavarasta 1 on tullut tarpeeton asetuksen (EY) N:o 635/2005 liitteessä olevassa taulukossa kyseisessä taulukossa esitetyn tuotteen kuvauksen ja luokitteluperusteiden muutosten vuoksi, joten se olisi poistettava.
(5)
Tämän vuoksi on aiheellista muuttaa asetusta (EY) N:o 635/2005, jotta vältetään mahdolliset erilaiset tariffiin luokittelut ja varmistetaan yhdistetyn nimikkeistön yhdenmukainen soveltaminen Euroopan unionissa.
(6)
Sen vuoksi asetusta (EY) N:o 635/2005 olisi muutettava.
(7)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Poistetaan tavaraa 1 koskevat tiedot asetuksen (EY) N:o 635/2005 liitteessä olevassa taulukossa.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 2 päivänä helmikuuta 2015.

Labels: 3
17